
A problematikus evési magatartás és az elhízás reziliencia fókuszú vizsgálata szív- és érrendszeri betegek körében

Kutatásunk központi témája a kardiológia betegek evési magatartásának vizsgálata, melyhez pozitív pszichológiai megközelítést választottunk. A negatív érzelmek egészségre gyakorolt hatását már számos kutatásban vizsgálták, azonban a pozitív pszichológiai tényezők -mint például a reziliencia- egészségügyi hatásainak vizsgálata eddig kevésbé került a kutatások fókuszába. Mivel a kardiológiai beteg számára elengedhetetlen a táplálkozás iránti fokozott figyelem (például testsúlycsökkentési törekvés, szívbarát étkezés), így az evési magatartás vizsgálata fontos kutatási terület.
Kérdőíves eljárás során, papír-ceruza módszerrel 74 fő kardiológiai rehabilitációs programban résztvevő beteget vizsgáltunk a Balatonfüredi Állami Szívkórházban. Arra kerestük a választ, hogy az egyén reziliencia szintje hogyan függ össze az evési magatartással, és a testömeggel.
Az eredmények arra engednek következtetni, hogy az egyének számára erőforrást jelenthet a reziliencia, továbbá a testképpel való elégedettség protektív tényezői a kontrollálatlan evési magatartásnak és érzelmi evésnek. Mivel a kontrollálatlan evési magatartás mértéke összefüggésben áll az egyén testtömeindexével, ezért arra következtethetünk, hogy a reziliencia -közvetett módon- protektív tényezőnek tekinthető. Kutatási eredményeink felhívják a figyelmet a reziliencia szerepére, mint kardioprotektív tényező.



